ລັດຖະມົນຕີ​ຕ່າງ​ປະ​ເທດ​ຈີນ​ ຢ້ຽມຢາມ​ເກົາຫຼີໃຕ້
ຈີນ​​ສະ​ແດງ​ຄວາມ​ເປັນ​ຫ່ວງກ່ຽວ​ກັບ​ ຄວາມ​ຢາກ​ມີ​ອາວຸດ​ນີວ​ເຄລຍ ຂອງ​ເກົາຫລີເໜືອ ແລະ​​ສັນຍາວ່າ ​ຈະ​​ປຶກສາ​ກັບ​ເກົາຫຼີໃຕ້ ກ່ຽວກັບເລື່ອງນີ້.
ບັນດາເຈົ້າໜ້າທີ່ເກົາຫລີໃຕ້ກ່າວວ່າ ລັດຖະມຸນຕີຕ່າງ ປະເທດຈີນ ທ່ານ Yang Jiechi ໄດ້ສະແດງຄວາມ ເປັນຫ່ວງອອກມາ ກ່ຽວກັບຄວາມປາດຖະໜາຢາກມີ ອາວຸດນີວເຄລຍຂອງເກົາຫລີເໜືອນັ້ນ ແລະໃຫ້ຄໍາໝັ້ນ ສັນຍາທີ່ຈະທໍາການປຶກສາຫາລືກັນຢ່າງໃກ້ຊິດກັບກຸງໂຊລ ກ່ຽວກັບໂຄງການຍົກລະດັບທາດຢູເຣນຽມຂອງກຸງພຽງຢາງ ແຕ່ບໍ່ມີຮ່ອງຮອຍໃດໆໃນລະຫວ່າງການຢ້ຽມຢາມເກົາຫລີ ໃຕ້ຂອງທ່ານ Yang ໃນວັນພຸດມື້ນີ້ ທີ່ສະແດງໃຫ້ ເຫັນວ່າ ທາງກຸງປັກກິງໄດ້ຜ່ອນຄາຍການຄັດຄ້ານຂອງຕົນ ຕໍ່ລາຍງານສະບັບນຶ່ງຂອງສະຫະປະຊາຊາດທີ່ບັນລະຍາຍໂຄງການດັ່ງກ່າວຂອງເກົາຫລີ ເໜືອ ວ່າເປັນການລະເມີດຢ່າງຮ້າຍແຮງຕໍ່ການລົງໂທດຂອງສະຫະປະຊາຊາດນັ້ນ ຄາດວ່າ ຈີນຈະຂັດຂວາງຕໍ່ການຈັດພິມລາຍງານຂອງສະຫະປະຊາຊາດສະບັບນີ້ ເວລາ ເລື້ອງນີ້ຖືກຍົກຂຶ້ນມາສົນທະນາກັນ ໂດຍຄະນະກໍາມະການນຶ່ງຂອງສະພາຄວາມໜັ້ນຄົງ ສະຫະປະຊາຊາດໃນຕອນບ່າຍໆວັນພຸດມື້ນີ້ ປັກກິງເຄີຍກ່າວມາກ່ອນແລ້ວວ່າ ໂຄງການ ດັ່ງກ່າວຊຶ່ງສາມາດເຮັດໃຫ້ເກົາຫລີເໜືອມີເຊື້ອໄຟສໍາລັບຜະລິດອາວຸດນີວເຄລຍໄດ້ນັ້ນ ຄວນຈະຍົກມາໂອ້ລົມສົນທະນາກັນໃນການເຈລະຈາ 6 ຝ່າຍ ທີ່ໄດ້ຕົກຢູ່ໃນສະພາບບໍ່ໄປ ບໍ່ມາ ດົນກວ່າ 2 ປີມາແລ້ວນັ້ນ ທ່ານ Yang ທີ່ໄດ້ພົບປະກັບປະທານາທິບໍດີເກົາຫລີໃຕ້ ທ່ານ Lee Myung-bak ແລະລັດຖະມຸນຕີຕ່າງປະເທດ Kim Sung-hwan ນັ້ນ ໄດ້ກ່າວໃນການຖະແຫລງ ຢ່າງເປີດເຜີຍຂອງທ່ານຄັ້ງດຽວນັ້ນວ່າ ຈີນຈະດໍາເນີນງານເພື່ອໃຫ້ມີການເປີດການ ເຈລະຈາ 6 ຝ່າຍນັ້ນ ຄືນອີກ